بیر ساعاتدان آرتیق کئچمیش اولسایدی دا، یئنه تؤوشهییردیم. باشیما نه گلدییینی تخمین ائده بیلمیردیم. اورهییم سیخیلاندا دا ائشییه چیخا بیلمهجهیم دئیه، جانیما قورخو اوتوردو.
Feb 12, 2014
آغارتی
روح انگیز پورناصح
بیر ساعاتدان آرتیق کئچمیش اولسایدی دا، یئنه تؤوشهییردیم. باشیما نه گلدییینی تخمین ائده بیلمیردیم. اورهییم سیخیلاندا دا ائشییه چیخا بیلمهجهیم دئیه، جانیما قورخو اوتوردو.
پری دئیهردی ها گلهجکده هر شئی ترسینه اولاجاق، داغلار ییخیلیب، درهلر دولاجاق، ایتلر سوسوب، کوچوکلر هورهجک، آمما بونجا شورلوغونو اینانا بیلمزدیم. بلکه ده دوز بمباسی پارتلامیشدی بیر یئرده. بو فیکیرلر لاپ قورخودوردو منی.
اؤزومو چتینلیکله الیندن قورتاریب ائوه سالدیم. قاپینی ایشکیللهییب، قورخودان قیفیللادیم دا. آغیرـ آغیر نفس آلیردیم، بیر آز دینجلیم دئیه ایشکیللنمیش قاپییا دایاندیم. آغیرلاشمیشدیم. حالیم قاریشیقایدی. گؤودهمین هر یئری گؤینهییردی. اؤزومو هر یئره چیرپمیشدیم. گؤزلریمین آجیشماسیندان، اولجه قورخموشدوم کور اولماغیمدان. پالتارلاریم نئچه یئردن ایلیشیب، جیریلمیشدی.هله نه یاخشی کی یاخیندایدیم، یوخسا…
اؤزومو اله آلماقدا، الیمی دیوارا سورته ـ سورته یوخاری چیخدیم. ائو قارانلیقایدی. گون اورتا چاغینین قارانلیغیندان اورهییم سیخیلدی. چیراغی یاندیریب، کئچیب پنجرهنین اؤنونده دایاندیم. آغارتیدان هئچ نه گؤرسنمیردی، گؤرمزلیک رمانیندا اولان، هر یئری آغ گؤرنلر یادیما دوشوب، جانیمی سیخدی.
شیریق پارچالارلا پنجرهنین بوتون دلیک – دئشیکلرینی توتوب، بویالی اؤرتوکلرینی چکدیم. بوغازیمین گؤینرتیسیندن گؤزلریمین یاشی دورمادان، آخیردی. ال اوزومو یویوب، بیر لیوان دولوسو سوت ایچندن سونرا، پالتارلاریمی یوخلادیم، تاختا کیمیایدی. کفن بویاسینا چؤنموش گئییمیمده جیریقلار بیلینمیردی. اونلاری دییشرکن، یاشیل دؤشهنک آغاریردی.
صندلده اوتوردوم. آیاقلاریمی ماسانین اوستونه اوزاتدیم، باشیمی دایاناجاغا دایاییب اویدوم.
آز کئچدی، چوخ کئچدی، بیلمهدیم. قالخیب دیک اوتوردوم. لپتاپیمی آچیب شکیللرله، فیلیملرین فولدرین آچیب، هامیسینی سِلِکت ائلهدیم. آغاجلی، سولو، یاشیل منظرهلرین ایچینده گزمهیه باشلادیم. ان گؤزل یئرلرینده دوروب شکیل چکدیردیم.
بلکه بو یئرلره هی بیرده گلمهدیم …. ماهنیسینی میزیلدایا ـ میزیلدایا، ال تلفونومو اؤزومه ساری توتدوم. اوچ، ایکی، بیر، شکیلیم تار اولماسین دئیه ترپنمهدیم.
azb_Arab zsm_Latn ckb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab